GiliGold/VAD_KnessetCorpus huggingface dataset:
דוד טל: מי שרואה באופן שלילי את התערבות בית המשפט במה שקורה בכנסת, צריך להימנע מחקיקת חוקים באופן לא ראוי, דבר שעלול להביא את בית המשפט לעשות שימוש בנשק יום הדין כמו פסילת חקיקה.
שלי יחימוביץ': מה עם אלה שמסכימים עם בית המשפט העליון?
שלי יחימוביץ': הם גם יכולים להתנגד.
דוד טל: תכף אני אשיב.
דוד טל: אנו מצפים מהממשלה שבשנה הבאה לא תכלול עניינים כמו אלה שיפוצלו - רפורמות ביטולי חקיקה פרטית וכו', בהצעת חוק שמובאות לקריאה ראשונה, אלא לפעול בהליך חקיקה רגיל במהלך הרגיל של כל השנה.
דוד טל: אני קורא לוועדות הכנסת השונות, שאליהן עוברים הנושאים המפוצלים מתוך הצעת החוק, לא לעכבם כדי שלא תשמע טענה שמחוץ לחוק ההסדרים הכנסת אינה מאפשרת לחוקק.
דוד טל: על הוועדות יהיה לדון בעניינים האלה מייד, אחרי שיסתיים הדיון בחוק ההסדרים במליאה.
דוד טל: אינני מדבר כאן על התוצאה.
דוד טל: חברי הכנסת סבורים להחליט שהם מקבלים את הצעת הממשלה כולה, חלקה או דוחים אותה, ובלבד שיתקיים דיון רציני ומעמיק.
דוד טל: אני רוצה להודות ליושבת ראש הכנסת ולחברים אחרים שפעלו כדי לשמור על כבוד הכנסת, להבטיח הליך חקיקה ראוי.
דוד טל: יותר מכל, למזכירת הוועדה נועה, אתי, מנהלת הוועדה, שגית וארבל, היועצות המשפטיות, שטרחו ויגעו, מעבר לשעות העבודה הרגילות, כדי להכין ולערוך את החומר לרשותכם.
דוד טל: נורית היא מעל כולם.
דוד טל: היועצת המשפטית של הכנסת, בבקשה.
נורית אלשטיין: שמענו את דבריו של יושב ראש ועדת הכנסת.
נורית אלשטיין: ההנחיה לגבי הטיפול הנאות בחוק ההסדרים כללה, לבד מן העובדה שבהחלטה על הפיצול צריך להביא בחשבון היעדר קשר ישיר ומיידי לתקציב, גם את העובדה שאם מדובר בעניינים בעלי משקל ציבורי רב, מורכבים, הדורשים דיון מעמיק, שמעצם טיבם הפגמים שדבקו בחוק ההסדרים לעניין חקיקה חפוזה, חלים עליהם קל וחומר, גם אם מישהו יטען שיש להם זיקה תקציבית, כשלעצמם הם לא יכולים להיות כלולים, לטעמנו, בחוק ההסדרים.
נורית אלשטיין: המבחן הוא מבחן משולב, משפטי וכלכלי.
גדעון סער: מה קורה אם יש להם זיקה תקציבית?
נורית אלשטיין: אמרנו שהמבחנים הם מצטברים.
נורית אלשטיין: היה ומדובר, למשל, ברפורמות גדולות או בחקיקה, גם אם יבוא מישהו שיצליח להראות שיש לזה זיקה כלשהי תקציבית, הרי זה לא עניין שלטעמנו אפשר לכלול אותו בחוק ההסדרים.
נורית אלשטיין: אני רוצה לומר דבר נוסף.
נורית אלשטיין: זה מופיע בהנחיה באופן ברור.
נורית אלשטיין: אני סבורה שחברי הכנסת סוברנים לפעול, כמובן, על פי ההנחיה, וסוברנים לפעול כדרכם.
נורית אלשטיין: חשוב שהדברים יובאו בחשבון.
נורית אלשטיין: נקודה נוספת שאני רוצה להביא דווקא עכשיו.
נורית אלשטיין: זה לא סוד, שמענו בשבועות האחרונים, שהכנסת הצליחה להוציא, בהסכמות כאלה ואחרות, סעיפים שונים מחוק ההסדרים.
דוד טל: ועדיין נותרו יותר מידי סעיפים.
נורית אלשטיין: לא רק שנותרו יותר מידי סעיפים אלא חשוב שחברי הכנסת יהיו מודעים למהלך, שיכול להיות, שבסופו אנחנו מרמים את עצמנו.
נורית אלשטיין: אני אסביר: ההמלצה המשפטית שלנו כללה מבחנים משולבים.
נורית אלשטיין: לאמור, ההוצאה מחוק ההסדרים, העברת הסעיפים לחקיקה רגילה לוועדות המוסמכות ולאו דווקא לוועדת הכספים וקביעת לוח זמנים שלא יתנגש בחוק ההסדרים.
נורית אלשטיין: שכן, אם מישהו רוצה לנופף בחוברת רזה, אבל בסופו של יום, סעיפים שיוצאו מחוק ההסדרים ויועברו בחקיקה רגילה, יעברו לוועדות שאינן הוועדות המוסמכות, על מנת להעבירן בלוח זמנים של חוק ההסדרים, נמצא שבמקום חוק הסדרים אחד, עשינו הרבה חוקי הסדרים ורימינו את עצמנו ואידך זיל גמור.
נורית אלשטיין: הדברים ברורים ולא אוסיף למעלה מהצריך.
נורית אלשטיין: כאשר אנחנו הנחנו המלצות בפני יושבת ראש הכנסת ובפני יושב ראש ועדת הכנסת, שילבנו הן את ההמלצה לעניין הוצאת סעיפים מחוק ההסדרים והן לעניין העברת אותם סעיפים לחקיקה רגילה בוועדה המוסמכת.
נורית אלשטיין: עצם העובדה, שבסופו של דבר הועברו סעיפים לוועדה, שבאופן טבעי איננה הוועדה המוסמכת, מעוררת חשד.
נורית אלשטיין: הדברים צריכים להישאל.
נורית אלשטיין: מישהו צריך לחשוב, מדוע רפורמה גדולה, שמטבעה צריכה להיות בוועדת כלכלה וגם נדונה בוועדת כלכלה וגם השר הממונה מעוניין שהיא תמשיך להידון בוועדת הכלכלה, מדוע היא תעבור, למשל, לוועדה אחרת?
נורית אלשטיין: במהלך הדיון, כאשר ידונו סעיפים שונים, נשמח לומר מהי ההמלצה המשפטית שלנו.
נורית אלשטיין: חברי הכנסת יכולים להנחות את עצמם לאורה - - -
נסים זאב: למה שההמלצה לא תהיה מראש?
נסים זאב: יכול להיות שחברי הכנסת לא ידונו בעניין.
נסים זאב: מרמים את עצמם זה משפט חמור.
נסים זאב: זה חוקי או לא חוקי?
נסים זאב: אם זה לא חוקי, אף אחד לא רוצה להצביע.
אורי אריאל: זה חוקי אבל מסריח.
אורי אריאל: מותר להיות נבלים ברשות התורה.
נורית אלשטיין: ההמלצות המשפטיות שלנו, לעניין הועדות המוסמכות כתובה בטבלה שחולקה לכם.
נורית אלשטיין: ההמלצות בעניין הפיצול השתנו.
נורית אלשטיין: ההנמקות, ככל שיידרש, יינתנו על ידי הלשכה המשפטית.
ראובן ריבלין: לא התייחסת להמלצה של הוועדה, כפי שהיא מופיעה בנייר שלנו, שהדיונים יסתיימו עד 31.12.
ראובן ריבלין: האם בפיצול הזה ההצבעות תהיינה בנפרד או יוחזרו לחוק ההסדרים?
נורית אלשטיין: בנפרד.
ראובן ריבלין: הן תידונה בוועדות לקריאה שניה ושלישית?
נורית אלשטיין: במועד שונה מחוק ההסדרים.
ראובן ריבלין: האם ההתחייבות של הוועדה לסיים עד 31.12 מחייבת או שזאת רק המלצה?
דוד טל: זאת רק המלצה.
נורית אלשטיין: זאת רק המלצה.
נורית אלשטיין: אמרתי שיש כאן שילוב וצריך להיות רגישים ולשים אליו לב.
נורית אלשטיין: הפיצול הוא התחנה הראשונה.
נורית אלשטיין: התחנה האחרת, מהי הוועדה שמקבלת לחיקה את הדיון באותו סעיף שהופך עכשיו חקיקה רגילה.
נורית אלשטיין: ככל שהוועדה המוסמכת לא היא זאת שתקבל בסופו של יום את החקיקה אליה, ברור שעל פני הדברים צריכה להישאל שאלה מדוע, כי בהמשך, התחנה האחרונה היא, מהו לוח הזמנים.
נורית אלשטיין: אנחנו סברנו שבכל אותם סעיפים שיפוצלו מהחוק ראי להתחיל בחקיקה רגילה אחרי שחוק ההסדרים מסתיים.
נורית אלשטיין: בעזרת השם, אפשר לשחק כך ואחרת.
נורית אלשטיין: אפשר לקרוא לזה חוק הסדרים.
נורית אלשטיין: השם כשלעצמו, חוק הסדרים, חוק תקציב, חקיקה רגילה שעוברת יחד עם חוק ההסדרים בבליץ, מה לי שם כזה או שם אחר?
נורית אלשטיין: דה פקטו, מדובר בחקיקה שסובלת מאותם פגמים שנתלו בחוק ההסדרים.
שלי יחימוביץ': אני רצה לשאול מה את מציעה לגבי החקיקה?
נורית אלשטיין: שימו לב לאיזו ועדה זה עובר.
נורית אלשטיין: זאת סמכותכם, אתם יכולים להצביע גם על הפיצול וגם על המעבר לוועדה.
שלי יחימוביץ': ומה לגבי התאריך?
נורית אלשטיין: ככל שהוועדה המוסמכת היא זאת שתקבל אליה גם את החקיקה, שמבקשים עכשיו להעבירה בחקיקה רגילה, אפשר יהיה לשער שלוח הזמנים יהיה - - - אפשר להחליט גם על הפיצול ולא לקבוע ועדה.
נורית אלשטיין: אם חברי הכנסת יחליטו על פרוצדורה כזאת, הם משאירים את הכוח בוועדת הכנסת, זה חשוב.
שלי יחימוביץ': אני רוצה להגיד אמירה כללית.
שלי יחימוביץ': אני מקבלת את דבריה של היועצת המשפטית, שאנחנו מרמים לא רק את עצמנו אלא גם את הציבור.
שלי יחימוביץ': נוצר כאן מרוץ להראות חוברת דקה, ואני לא מזלזלת חלילה במאמצים שלך, אדוני יושב ראש הוועדה.
שלי יחימוביץ': נוצר כאן מרוץ להראות חוברת דקה פיקטיבית, שהמשמעות העניינית והתכנית שלה היא דלה ביותר, במיוחד לציבורים שאין להם לוביסטים.
שלי יחימוביץ': זה בולט לעין.
שלי יחימוביץ': מבחינת התוכן, מהסעיפים שנשארו בחוק ההסדרים לא ירד אפילו סעיף אחד שמשמעותו פגיעה בקבוצות החלשות באוכלוסיה.
שלי יחימוביץ': אני מדברת על הקפאה לשנה של קצבאות הביטוח הלאומי והבטחת הכנסה, שזה סעיף שאי אפשר להצביע בעדו, נקודה.
שלי יחימוביץ': גם על המשך הקיצוץ ב-4% בקצבאות לאומללים ביותר, וזה שעה שהשכר שלנו – אני באמת לא רוצה להיות פופוליסטית, אני לא חושבת שהשכר שלנו גבוה מידי – זה שעה שהשכר שלנו צמוד לשכר הממוצע במשק.
שלי יחימוביץ': להרים את היד עבור המשך קיצוץ קצבאות כשסך הכל השחיקה מביע כבר ל-8%, זה מעשה שלא יעשה.
גדעון סער: איך זה ששרי העבודה הצביעו בעד זה?
דוד טל: גדעון, הזכות ניתנת כרגע לחברי הכנסת להצביע לפי הבנתם, לפי הכרתם, לפי השקפת עולמם.
שלי יחימוביץ': אני מדברת בשם עצמי ואני מתחייבת להצביע נגד.
שלי יחימוביץ': אגב, הרפורמות הכי משמעותיות לשינוי פני שוק העבודה ולפגיעה המונית באלפי עובדים, כמו הרפורמה בתחבורה, נשארו כמובן.
שלי יחימוביץ': השב"ן, שפוגע ב-75% מהמבוטחים בקופות חולים, שמונע תרופות שאינן בסל, שזאת בגזירה בלתי הגיונית לחלוטין – זה נשאר.
שלי יחימוביץ': אנחנו לא משחקים במספרים.
שלי יחימוביץ': זה שחופי הכנרת זה סעיף ששווה 30 סעיפים, והוא ירד, זה לא משכנע אותי ואין לזה שום יתרון לגבי הציבור.
דוד טל: כאמור, תוכלי להצביע בניגוד למה שהומלץ.
שלי יחימוביץ': לסיום אני רוצה לצטט את דברו של יו"ר הסיעה שלנו.
שלי יחימוביץ': עכשיו אני מוכנה לחתום על מה שהוא אמר:
שלי יחימוביץ': שכל מה שיצא מחוק ההסדרים יישאר, ושכל מה שנשאר בחוק ההסדרים ייצא.
איתן כבל: זאת גאולה לעולם, דרך אגב.
אביגדור יצחקי: אני רוצה להתייחס לדברים שנאמרו פה על ידי המחלקה המשפטית.
אביגדור יצחקי: אני חושב שזאת קצת פגיעה במעמדה של הכנסת ומעמדם של חברי הכנסת, לומר שתהליך של פיצול כזה או אחר, או וועדה כזאת או אחרת, הוא זה שקובע בסופו של דבר את אופיו של חוק ואת תוכן החוק ומה יוצא ממנו בסופו של דבר.
אביגדור יצחקי: אני יכול להביא כמה דוגמאות לעניין הזה.
אביגדור יצחקי: לכן, הסערה הזאת, האם החוק הזה יהיה בוועדת כזאת או בוועדה כזאת, בסופו של דבר על הדברים האלה מצביעים גם במליאת הכנסת וגם בוועדות.
אביגדור יצחקי: יושבים פה חברים, שיש להם שיקול דעת.
אביגדור יצחקי: אני רוצה לומר לך גברתי הנכבדה, על דעת רוב חברי הכנסת, השב"ן יישאר במצב הנוכחי שלו.
חיים אורון: לשליש מהאוכלוסייה לא יהיו תרופות מצילות חיים.
אביגדור יצחקי: זה ממש לא נכון וזאת הצגה מעוותת של הדברים.
אביגדור יצחקי: יש עוד הרבה דברים.
אביגדור יצחקי: היום אנחנו מדברים על פרוצדורה.
אביגדור יצחקי: אנחנו מבזבזים את הזמן על פרוצדורה.
אביגדור יצחקי: במקום זה צריך להתעסק במהות.
אביגדור יצחקי: הנושא הזה של חוק ההסדרים - שחברי הכנסת יסתכלו בראי ולא בשום מקום אחר ולא על ממשלה.
אביגדור יצחקי: .
אביגדור יצחקי: הבטחנו לעצמנו שנביא חוק שונה.
אביגדור יצחקי: אנחנו, חברי הכנסת, לא הממשלה, עזבו את הממשלה.
אביגדור יצחקי: בסוף חבר הכנסת בעצמם לא התארגנו לכלל חקיקה כדי לשנות את החוק הזה, כולל אני.
אביגדור יצחקי: בעניין הזה צריכים חברי הכנסת לא כל שנה לבוא לבכות וליילל אלא לעשות מעשה, להגיש הצעת חוק לשנות את חוק ההסדרים.
שלי יחימוביץ': יש הצעת חוק כזאת.
איתן כבל: בוא לא ניתמם, אנחנו בקואליציה.
איתן כבל: אתה חושב שאנחנו עושים עכשיו הכאה על חטא?
ראובן ריבלין: החוק הקיים מאפשר לנו להדוף את חוק ההסדרים.
משה שרוני: כל שנה אנחנו באים ובוכים ועושים אל"ף בי"ת גימ"ל דלי"ת.
משה שרוני: במקום לעשות כל כך הרבה עבודה, שוועדת הכנסת תחליט בצורה נבונה ונכונה.
משה שרוני: כל חברי הכנסת הנבונים יצביעו בעד ביטול חוק ההסדרים וזה הכל.
משה שרוני: זה מה שצריך לעשות.
אביגדור יצחקי: זה מצריך חקיקה.
משה שרוני: ועדת הכנסת יכולה לבטל את כל חוק ההסדרים.
ראובן ריבלין: רק צריך להצביע נגד החוק.
יעקב מרגי: אדוני יושב ראש הוועדה, חבריי חברי הכנסת.
יעקב מרגי: אני רוצה להודות ליועצת המשפטית של הוועדה על הכנות.
יעקב מרגי: נתנו לנו להבין שהכל מתואם ובסך הכל קוצצו סעיפים רבים מחוק ההסדרים.
יעקב מרגי: שמענו את הידיעה ואכן שמחנו כי כולנו רצינו לראות חוק הסדרים חדש.
יעקב מרגי: לכן כאשר ראינו את ההמלצה, את השוליים הצרים של 31.12, הבנו שזה כמעט ולא כלום.
יעקב מרגי: כשראינו את ההסכמים וההבנות - - -
דוד טל: רק לגבי 6-7 סעיפים.
יעקב מרגי: כשראיתי אלו סעיפים פוצלו לוועדות מחוק ההסדרים, לבי התחמץ.
יעקב מרגי: כולם יודעים את דעתי ואת הביקורת שלי לגבי המדיניות הכלכלית של נתניהו.
גדעון סער: כמה שנים תתקפו את ביבי?
גדעון סער: כל שנה אתם מביאים את אותם תקציבים ותוקפים את ביבי.
יעקב מרגי: לא חשבתי שאני אשב בוועדת הכנסת ואני אתמוך בחוק הסדרים שהוא דומה לחוק ההסדרים - - -
גלעד ארדן: לא חשבת שתעלה ב-30% את מחיר הלחם האחיד.
יעקב מרגי: לא חשבתי שאני אשב בקואליציה ואני אצטרך לתמוך בחוק הסדרים כמעט זהה לזה של בנימין נתניהו.
גדעון סער: צריך להביא זר פרחים לנתניהו.
יעקב מרגי: אני מגיע לדיון כאן כיו"ר סיעת ש"ס, בלב כבד.
יעקב מרגי: למרות כל ההבטחות שאכן הדיונים המעמיקים יהיו בוועדות.
יעקב מרגי: שר האוצר הבטיח שהוא מוכן לקיים דיונים בוועדות ושנוכל להילחם על כל סעיף וסעיף בוועדה.
יעקב מרגי: נתנו את הסכמתנו שאכן נאשר את הפיצולים, ברוח הדברים שסיכמנו.
יעקב מרגי: אני מודיע כאן, שלא יהיו אי הבנות.
יעקב מרגי: תהיה מלחמה עיקשת בוועדות על כל סעיף וסעיף.
אורי אריאל: נילחם כמו אריות וניפול כמו זבובים.
יעקב מרגי: אורי, ברקורד של המאבקים שלך, לצערי כך היה.
יעקב מרגי: נלחמת כמו ארי ונפלת כמו זבוב.
יעקב מרגי: אני קורא לכל רשאי הוועדות.
יעקב מרגי: ה-31.12 זה תאריך בלוח השנה, לא יותר מזה.
יעקב מרגי: אם האוצר חושב לקבל את החוקים האלה ב-31.12 הוא יתאכזב.
יעקב מרגי: מדובר כאן בסעיפים כבדים לכן אני מודיע לאוצר, שאם הוא מתכוון לקבל את החוקים האלה ב-31.12, אנחנו כחברי כנסת חובה עלינו להוכיח לציבור שאכן בכוונתנו לשנות את הנוהג המגונה הזה של האוצר להביא בחוק ההסדרים כל על מנת לנקות את השולחן.
ראובן ריבלין: בקשך להסב את תשומת לב חברי הכנסת שדבריהם מוקלטים ונזכיר להם ב-1.1 מה הם אמרו היום.
חיים אורון: אני רוצה להגיד לידידי חבר הכנסת אביגדור יצחקי.
חיים אורון: היות ולא קיבלתי את בקשתו של היושב ראש הגשתי הסתייגות שאחרי סעיף "לא יוגש חוק הסדרים במתכונת חוק זה, החל משנת התקציב הבאה (2008), אלא בסעיפים הקשורים ישירות לתקציב המדינה".
חיים אורון: אם זה מתקבל ב-31.12 נגמר הסיפור.
חיים אורון: לא צריך שום דבר ארוך.
חיים אורון: זאת הצבעה את בעוד 40 יום ונגמר הסיפור.
אביגדור יצחקי: יהיה על זה דיון בוועדת הכספים.
חיים אורון: יהיה דיון ונראה איך כולם מצביעים.
חיים אורון: אביגדור, אני כבר מתחיל את המשא ומתן ואומר לך מה הפשרה שאני מוכן ללכת עליה.
חיים אורון: אני מוכן להתפשר ושנגיד שזה מהקדנציה הבאה.
חיים אורון: אז תיגמר כל ההצגה.
חיים אורון: כל אחד הוא בעד חוק ההסדרים כשהוא בקואליציה והוא נגד כשהוא באופוזיציה.
חיים אורון: אני יודע שגם בשנה הבאה אני אהיה באופוזיציה.
אביגדור יצחקי: אם זה יתקבל, אתה מצביע בעד עבור כל הסעיפים?
חיים אורון: עם כל הכבוד וויכוח ההיסטורי באיזה ועדה יידון כל סעיף, זה לא מעניין אותי, מצידי שיעבירו את כל החוק הזה לוועדה למעמד הילד.
חיים אורון: בסופו של דבר חשובה העמדה כלפי הסעיפים ואיזה תהליך חקיקה אמיתי יהיה.
חיים אורון: ראיתי מעט חוקים בוועדה שהיה לה חוק אחד, יושב היושב ראש, עם כל הלוביסטים מסביב, וחוקקו את החוק.
חיים אורון: ראיתי ישיבות שהיו בהם המון חוקים, ישבו הרבה חברי כנסת ודנו בהם.
חיים אורון: עם כל ההטפות מוסר לכולם, זה המבחן שלנו.
חיים אורון: אני עוד לא רואה איך עומדים במבחן הזה.
חיים אורון: המבחן העיקרי, מבחינתי, גברתי היועצת המשפטית הוא לא כמות הביטולים אלא כמות ההצבעות.
חיים אורון: כל החוקים שיובאו בסוף להצבעה אחת בקריאה שלישית, הם חוק ההסדרים.
חיים אורון: כל השאר זה המשחקים.
חיים אורון: כל חוק שלא יפוצל עד לקריאה השלישית, זאת אומרת שיכריחו אותי להצביע נגד חוק שאני תומך בו, משום שאני נגד חוק ההסדרים, זה הקריטריון המהותי.
חיים אורון: בקריטריון הזה, לצערי הרב, ברוב הסעיפים שבהם מדובר, לא חל שינוי ולכן זה חוק הסדרים.
יצחק זיו: אני שומע את חברי הכנסת ואני שואל את עצמי כל פעם מחדש לאן הגעתי?
יצחק זיו: אני מסתכל על הסעיפים שיושארו כחלק מחוק ההסדרים.
יצחק זיו: הרי בעצם לא עשו כלום.
יצחק זיו: הדיון צריך להיות על הסעיפים האלה.
יצחק זיו: מה שיפוצל, זה נושא נפרד.
יצחק זיו: הקפאת קצבאות המל"ל זה הדבר הבסיסי שצריך לטפל בו.
יצחק זיו: השב"ן זה נושא של ייהרג ובל יעבור.
יצחק זיו: חברי הכנסת, זה הנושא הבסיסי שעליו צריך לדבר.
אביגדור יצחקי: מי הולך להקפיא קצבאות?
אביגדור יצחקי: נראה לך הגיוני שראש ממשלה ושר האוצר יקפיאו קצבאות?
אביגדור יצחקי: זה נראה לך הגיוני?
אביגדור יצחקי: גם אין אינפלציה.
יצחק זיו: לאחר הרווחים הגדולים והמיליארדים שנכנסו, הדבר הבסיסי הוא לטפל בנושאים הבסיסיים.
יצחק זיו: השב"ן והמל"ל הם הדברים הבסיסיים.
יצחק זיו: אם נטפל בדברים הבסיסיים האלה, נוכל אחר כך לטפל בדברים נוספים.
יצחק זיו: אנחנו חייבים לדאוג שנושא חוק ההסדרים לא יישאר כפי שהוא ולא להגיד שתהיה חוברת דקה.
יצחק זיו: חוברת דקה יכולה להכיל הרבה.
יצחק זיו: צריך לפצל אותו ולטפל בו ביסודיות.
אבשלום וילן: אני מודה שאחרי כל הפרסום הגדול והכבוד הרב שנתנו לאלה שעמדו מול האוצר, כשאני מסתכל על התוצאה הסופית יש פה כמה תהיות עקרוניות.
אבשלום וילן: אני לא מבין את החוכמה הזאת שבנושאים שיפוצלו, ממליצים שהכנתם תסתיים עד ל-31.23 וההצבעה במליאה תתקיים במועד נפרד.
אבשלום וילן: האם זה בסופו של דבר יגיע למליאה עד ה-31 או לא יגיע?
דוד טל: יגיע למליאה לפני ה-31 לא כחלק מחוק ההסדרים ולא יוצבע - - -
גדעון סער: אז זה לא פיצול.
דוד טל: כל חוק יוצבע בנפרד.
דוד טל: בכל 6 הסעיפים האלה, כל חוק יהיה בנפרד ויוצבע בנפרד בקריאה שניה וקריאה שלישית.
אבשלום וילן: בעצם זה מן ישראבלוף כי בכל מקרה תערוך בהם דיון מהיר ותצטרך להביא אותם עד סוף השנה.
דוד טל: זה נכון, אבל תהיה הצבעה נפרדת.
דוד טל: זה ההבדל הקטן.
אבשלום וילן: בפועל, בית המשפט העליון אמר שמדובר בעצם בחקיקה מהירה ולא נכונה ואתם נותנים לזה יד.
אבשלום וילן: נניח שאני תומך בחוק, זאת צורה?
אבשלום וילן: מה עשיתם פה?
אבשלום וילן: אני לא אוהב שעושים לי ישראבלוף.
אבשלום וילן: הבעיה כאן היא ההליך.
אבשלום וילן: אתה נותן את ידך, ומי כמוך התנגד לזה שנים בכל הוועדות, ונותן לזה יד.
אביגדור יצחקי: אתה נותן הרצאה של שעה על שני סעיפים?
אבשלום וילן: אני אתן יותר.
אבשלום וילן: אני לא מבין דבר אחד בעבודה שעשיתם.
אבשלום וילן: ישנם דברים שהם לא נכונים במהות.
אבשלום וילן: מדוע נתתם ידכם - - -
דוד טל: למשל?
דוד טל: אגב, עדין לא נתנו יד לשום דבר.
דוד טל: בסוף הדיון תראה אם נתנו או לא נתנו יד.
אבשלום וילן: אדוני היו"ר, אתה היית יו"ר ועדת העבודה והרווחה.
אבשלום וילן: מי כמוך יודע שלאוצר אין שום סמכות אמיתית לגעת בנושא קצבאות הביטוח הלאומי.
אבשלום וילן: זה לא שייך אליו, זה ביטוח ששייך לאזרחים.
אבשלום וילן: מה פתאום אתה משאיר את זה?
אבשלום וילן: מהותית אין להם זכות לטפל בזה, אבל אתם נכנעתם.
אבשלום וילן: לדעתי צריך לעשות עוד ניקוי אחד, בסעיפים שהם להם רשות לדון בהם.
דוד טל: נעשה את הניקוי כאן ועכשיו.
אורי אריאל: ראשית אני אומר לאביגדור יצחקי כי יש הצעת חוק, הכל ישנו.
אורי אריאל: היו דיונים גם בוועדה הזאת.
אורי אריאל: תואיל, יחד עם חבריך לקואליציה, ותעבירו את החוק לביטול חוק ההסדרים, שהוא בושה לבית הזה יותר מכל מיני דברים אחרים.
אורי אריאל: יש על זה הסכמה ובידכם הדבר לעשותו.
אורי אריאל: לאופוזיציה אין מה ליילל.
אורי אריאל: האופוזיציה מסתכלת עליכם ושואלת אתכם את כל השאלות הנכונות.
אורי אריאל: כל יושבי ראש הוועדות מסכימים שהדבר לא תקין, כולל יושב ראש ועדת הכנסת, וההמלצה שלכם לגמור את זה עד סוף השנה היא בגדר צחוק מהעבודה.
אורי אריאל: אני מציע לכם לשנות את זה.
נסים זאב: אני רוצה להזכיר לחברים שכאן לא דנים, כרגע, במהות אלא רק בפיצול עצמו.
נסים זאב: דיון מהיר לא הופך את הדיון לדיון פסול.
נסים זאב: המשפט של היועצת המשפטית, שחברי הכנסת מרמים את עצמם, ברגע שהנושא מגיע לוועדה, לא רלוונטי.
נסים זאב: אותם חברי כנסת יושבים בוועדת כספים, בוועדת רווחה וגם בוועדת חוקה.
נסים זאב: חבר הכנסת שיושב בוועדת הכנסת הוא רמאי ובוועדת הכספים הוא לא רמאי?
נסים זאב: איזו מן תיאוריה, פסולה, לדעתי, שנשמעה על ידי היועצת המשפטית, כאילו חברי הכנסת מרמים את עצמם?
נסים זאב: הרמאות היא, אם חבר כנסת, אולי, מצביע בניגוד למצפונו.
נסים זאב: אני רוצה לומר לכם שבמשחק של קואליציה אופוזיציה היו רוצים כל חברי הקואליציה תמיד להצביע כמו אופוזיציה.
נסים זאב: זה הרבה יותר טוב, זה הרבה יותר נכון, ולא רק בחוק ההסדרים.
נסים זאב: כל חוק וחוק שמגיע לשולחן הכנסת היינו רוצים להצביע כמו אופוזיציה.
נסים זאב: צריך להבין את המגבלות ואת היכולות.
נסים זאב: לכן אני אומר שנתחיל לדון במהות, במסגרת הוועדות, כפי שועדת הכנסת תחליט.
איתן כבל: בלשון שחקני הכדורגל, אנחנו מכדררים עכשיו ברחבה.
איתן כבל: מה שג'ומס אמר הוא נכון.
איתן כבל: הקואליציה והשותפות בקואליציה תיבחנה בסופו של עניין בוועדות השונות.
איתן כבל: האם הן יצליחו לנהל מאבק על תקציב ש אני מודה שהוא תקציב רע.
איתן כבל: המבחן האמיתי של השותפות בקואליציה יהיה במהות ושם נידרש לעשת קרב.
איתן כבל: יש שם דברים קשים, רעים, שפוגעים מאוד מאוד באזרחי מדינת ישראל.
איתן כבל: אני אומר את זה גם לגדעון לגבי נתניהו.
איתן כבל: הייתי שמח אם הוא יעמוד ויודיע כבל עם ועדה הוא, שחוק ההסדרים בטל.
שלי יחימוביץ': אבל הוא לא הולך להיות ראש ממשלה.
משה שרוני: למה מפלגת העבודה לא נלחמת על זה?
גדעון סער: אבל אתם מביאים את חוק ההסדרים, מה אתה רוצה?
יורם מרציאנו: איתן רומז שאתם מקימים את הממשלה הבאה.
גלעד ארדן: מברק הוא לא מצפה להגיד משהו, כי הוא איבד את הלשון, לכן הוא מצפה מביבי להגיב.
סטס מיסז'ניקוב: שמעתי את נאום היועצת משפטית והתחברתי לכל מילה.
סטס מיסז'ניקוב: אני רק מבקש שתהיי קונסיסטנטית גם בעת ההצבעות על הסעיפים, כפי שדיברנו אתמול.
סטס מיסז'ניקוב: היא יודעת על מה אני מדבר.
סטס מיסז'ניקוב: אני מבקש ממך להיות עקבית גם בעת ההצבעות.
סטס מיסז'ניקוב: לעומת אחרים, יש לי רק הסתייגות אחת לגבי חוק ההסדרים.
סטס מיסז'ניקוב: לפי החוברת הזאת, ועדת הכספים יכולה לצאת לחופשת סקי.
סטס מיסז'ניקוב: אני מבקש להוציא מוועדת הכספים את הדיון בנושא התחילה, כי אני לא מתכוון לדון על תחילה של הסעיפים שעליהם לא נדון בוועדת הכספים.
סטס מיסז'ניקוב: אז תעבירו את התחילה לוועדת חוץ וביטחון וגם את המטרה תוציאו מאיתנו, כי אני לא מבין את המטרה של החוק הזה.
משה גפני: לדעתי, מי שעוקב אחרי עבודת הכנסת, מתבייש להיות בבניין הזה.
קריאה: אז תתפטר.
משה גפני: אני לא מתכוון להתפטר.
משה גפני: הביזיון שלנו, נאמר כבר קודם, מעבר לחילופי הדברים במליאה וביחסים בין חברי הכנסת.
משה גפני: במהות הביזיון הוא נורא ואיום.
משה גפני: הכנסת מסיימת את עבודתה מידי יום, ללא סעיפים שעומדים על סדר היום.
משה גפני: הכנסת לא עובדת.
משה גפני: למה היא לא עובדת?
משה גפני: מפני שהממשלה והקואליציה מביאים את הכל באופן מרוכז, בפרק זמן מאוד קצר כך שחברי הכנסת לא יכולים לדון בהם.
משה גפני: כל אחד מראשי הקואליציה יוכל לקחת לעצמו קרדיט על מה שהוא העביר ומי.
משה גפני: חבר הכנסת אפללו אומר שהוא לוקח לעצמו את הקרדיט, רוחמה אברהם לוקחת לעצמה קרדיט.
משה גפני: כולם לוקחים פה קרדיטים אבל הביזיון הוא של כולנו.
משה גפני: במקום שהכנסת תעבוד במשך כל השנה ותדון ברפורמות במשק המים, במשק החשמל ובשרותי הדת, היא פשוט לא עובדת.
אביגדור יצחקי: חבר הכנסת גפני, אין לך בושה.
אביגדור יצחקי: אתמול היית רשום לכל הדיונים ולא הופעת לאף אחד.
אביגדור יצחקי: הבן אדם לא יכול לעמוד פה ולהשמיץ את כולנו.
אביגדור יצחקי: אתמול הוא היה רשום לכל הדיונים ולא הופיע לאף אחד.
אביגדור יצחקי: אתה בא להגיד לנו עכשיו מה אנחנו עושים או לא?
אביגדור יצחקי: מה זאת הטפת המוסר הזאת?
אביגדור יצחקי: מה זה שייך לחוק ההסדרים?
גלעד ארדן: הם בכלל לא מביאים חוקים ממשלתיים, הכל דרך חוק ההסדרים.
אביגדור יצחקי: מה זה שייך לחברי הכנסת?
אביגדור יצחקי: שידבר על הממשלה ושלא ידבר על הכנסת.
משה גפני: אדוני היושב ראש, אני מציע לחבר הכנסת יצחקי לא להתחרות מי נמצא ומי לא נמצא.
משה גפני: אתמול הייתי בשיחה במסגרת דיוני הקואליציה, שאתה היית פעם יושב הראש שלה, במשא ומתן מחוץ לבניין.
משה גפני: אדוני היושב ראש, אתה נבחרת להיות יושב ראש הוועדה ובידך לבטל את הפארסה הזאת ואת הביזיון, שהוא נחלת כולנו.
משה גפני: הכנסת צריכה לעבוד במשך כל השנה, להביא רפורמות, להביא את כל החוקים הללו.
משה גפני: אני תומך ביועצת המשפטית.
משה גפני: אני מציע, אדוני יושב ראש הוועדה, אל תתפתה לקואליציה הזאת.
משה גפני: זאת קואליציה זמנית והיא בדרך לפירוק.
משה גפני: אני אומר לך זאת מהדיונים שהיו לי אתמול.
משה גפני: היא קואליציה בדרך לפירוק ולכן תטביע חותם וכולנו נזכור לך לטובה.
משה גפני: להפסיק לחלוטין את העניין הזה שהכנסת תקיים חוקים על כל החוקים האלה במשך כל השנה, בלי קשר לתקציב.
משה גפני: התקציב עומד בפני עצמו.
ראובן ריבלין: אדוני היושב ראש, למרות שמפני חטאנו גלינו מעל מקומנו הטבעי.
ראובן ריבלין: אנחנו אנשי הליכוד, לא נמצאים בשלטון, אבל כאיש ליכוד אני תמיד מוצא את עצמי משיב, כי הר תמיד אנחנו אשמים.
ראובן ריבלין: חברי הממשלה דהיום לא היו חברים בממשלה הקודמת.
ראובן ריבלין: יש מפלגה חדשה, קדימה, שהיא המובילה שלא ידעה מה זה הליכוד.
ראובן ריבלין: קם דור חדש שלא ידע איש.
ראובן ריבלין: כמובן, שהאשם הראשי הוא ביבי נתניהו.
ראובן ריבלין: אני רוצה להזהיר את כל חברי הקואליציה, שיזכרו מה שקרה לליכוד ושבהתאם לכך ינהגו.
ראובן ריבלין: דבר שני.
ראובן ריבלין: כמו שאומר אחד מחברי האופוזיציה הקונסיסטנטיים, הקובעים, שהוא גם איש מאוד ממלכתי ואדם שהוא אחראי עם אחריות ציבורית כבדה, כמו חבר הכנסת אורון: לא רק שזכותה של הממשלה למשול, זאת גם חובתה למשול.
ראובן ריבלין: יתכן מאוד שיש חוקים נלווים שצריכים להיות קשורים בתקציב אבל הם לא יכולים להפוך להיות עיקר.
ראובן ריבלין: הם לא יכולים להפוך את חוק התקציב ואת חוק ההסדרים במשק לחוק עוקף כנסת.
ראובן ריבלין: אני רוצה לברך את היועצת המשפטית על עמדתה הברורה.
ראובן ריבלין: אני רק רוצה לשאול אותה ולהסביר לה שלפעמים יש הבדלים בין החלטות פוליטיות להחלטות משפטיות.
ראובן ריבלין: כאשר ההחלטות הן חזקות אנחנו צריכים לחיות עם זה כי אנחנו הריבון והעם קבע שאנחנו נהיה כאן.
ראובן ריבלין: את יכולה להמליץ בפני העם להחליף אותנו אבל מעת עתה המציאות היא כזאת.
ראובן ריבלין: אם את לא יודעת, גברתי היועצת המשפטית, יש מצב שבו אנחנו נקיים 35 ישיבות בוועדה, ניכנס לפרטי הפרטים של כל מילה בחוק, נגבש עמדה בוועדה על דעת החברים בעד ונגד, ואז יכולים כל חברי הוועדה, ברגע הקובע, להתחלף.
ראובן ריבלין: אם יש כאלה שיש להם מצפון או שהם לא יכולים לפעול בניגוד למצפונם, אז שמים אותם להיות יושבי ראש ועדה.
ראובן ריבלין: למשל, בוועדת חוקה, ששם הם יכולים כהרף עין להצביע בלי שהם יודעים על מה הם מצביעים, והם מובילים את דעת החוקה.
גלעד ארדן: רפורמות בשיטות הממשלה.
ראובן ריבלין: בעניין זה את צריכה לפנות אליהם ולשאול אותם, האם לא הגיע הזמן, מבחינת יוקרתה של הכנסת ומבחינת הציבור, שהכנסת היא שלוחתו, שלא יהיה מצב שבו ישתתף חבר כנסת 35 דיונים וברגע המכריע של ההצבעה יחליפו אותו?
ראובן ריבלין: האם דבר זה אינו נוגד את השכל הישר ואת הסדר הציבורי?
ראובן ריבלין: אנחנו צריכים להיות מאוד זהירים כי לפי דעתי אנחנו מבקשים לקרוע את החבל ולנתק אותו מדברים שעד היום היות מותרים.
אביגדור יצחקי: יש לך דוגמה ספציפית?
ראובן ריבלין: הואיל והייתי בממשלה והייתי גם חבר כנסת, היו לי חברים בלב ובנפש, שניהלו את המערכת בצד הנכון של המקום, כמנכלים של המשרדים, ובעיקר את משרד ראש הממשלה.
ראובן ריבלין: אני לא זוכר מי זה היה בדיוק, אבל הוא אדם שבקיא בכל תג ותג.
ראובן ריבלין: למשל, את הדיון ברפורמה בנמלים יכולנו להתחיל 8-9 חודשים לפני כן כי היא היתה מוכנה.
ראובן ריבלין: אבל האוצר אמר שהיא לא תעבור משום שהיא לא תתקבל על דעת כל אנשי הקואליציה.
ראובן ריבלין: הדרך היחידה להעבירה היה בדרך של כפיה על חברי הכנסת להצביע, מבחינת זה ראה וקדש, או שנלך לבחירות.
ראובן ריבלין: האוצר מצא דרך שאומרת, אנחנו בכנסת, במהלך עניינים רגיל לא נוכל להעביר את החוקים שאנחנו מבקשים, לכן אנחנו עושים זאת.
ראובן ריבלין: בא ראש ממשלה, שהוא ראש מפלגתי וראש ממשלה בעתיד ואומר שהוא רואה בחוק ההסדרים מכשיר בידי הממשלה.
ראובן ריבלין: אמרתי לו שגם אם הוא חושב כך, דעתו לא מתקבלת.
ראובן ריבלין: אין אפשרות לשנות את הכנסת ולהפכה למכשיר בידי הממשלה.
ראובן ריבלין: הקואליציה היא מכשיר בידי הממשלה כל זמן שהיא מקפידה על כל אותם חוקים.
ראובן ריבלין: עד היום היה לנו בית המשפט העליון והכנסת.
ראובן ריבלין: היום יש לנו גם את שלי, שמקבלת מעמד ציבורי.